Nicolai Wammen (S), 2004-09-07:
Jeg kan sige, at Socialdemokratiet går ind i denne proces med fuldstændig åbne øjne.
Det, vi har lagt frem, vil selvfølgelig få kritik fra regeringens side, men det, den enkelte familie og den enkelte boligejer kan sidde tilbage med, er en tryghed for, at når det gælder ejendomsskatter, når det gælder grønne afgifter, og når det gælder de brugerbetalinger, der er gået i vejret med et brag under denne regering, er der et loft for, hvor meget de kan stige.
De må ikke stige mere end lønudviklingen, og det er det, vi siger til de danske boligejere og de danske familier.
Vi siger også, at vi selvfølgelig er nødt til at kigge på det samlede skattetryk, og derfor er det jo heller ikke ligegyldigt - det har fru Rikke Hvilshøj fuldstændig ret i - hvad der sker ude i kommunerne.
Vi mener, det er vigtigt, at der ikke sker det, at vi sætter skatterne ned herinde, samtidig med at skatterne går i vejret ude i kommunerne, og derfor vil vi være meget opmærksomme på at holde udviklingen i ro, så der ikke sker den forskydning.
Det forventer vi da at have både Venstres og De Konservatives opbakning til, hvis vi fortsat skal have en ansvarlig politik i forhold til også de her problemstillinger.
Jeg er glad for, at Venstres ordfører er helt opmærksom på, at vi ønsker en anden kurs for det danske velfærdssamfund.
Det, der er hele tanken med vores skatteloft, er at give tryghed for de danske familier og de danske boligejere, efter at Venstre gennem måneder har kørt kampagner og sagt, at Socialdemokraterne og De Radikale nok vil lave en masse ulykker.
Nu er der lagt en klar melding, så folk ved, hvad de har at forholde sig til.
Vi vil også en anden ting med det danske velfærdssamfund.
Vi vil investere i det, som jeg sagde i min tale, og det betyder, at det er korrekt, at vi vil bruge mere for at sætte gang i det danske samfund.
Vi vil sætte gang i at få skabt arbejdspladser, vi vil sætte gang i at få investeret i uddannelse, i forskning og i folkeskolen - lige
præcis de steder, hvor den nuværende regering har forsømt sin opgave, og hvor der er enorme udfordringer.
Hvis vi skal have mulighed for at levere et velfærdssamfund, der tager vare på de ældre, unge og svage ikke bare i dag, men også i fremtiden, er det ikke bare noget, vi synes, man skal.
Så er det noget, vi ikke synes, man har råd til at lade være med.
Netop nu ser vi massefyringer på store danske virksomheder, og vi ved, at mange danske arbejdspladser i de kommende år vil forsvinde til udlandet.
Vi ved også, at man i landene omkring os satser målrettet på uddannelse og forskning, så man her kan klare sig i den globale konkurrence.
Derfor har vi heller ikke råd til at nøjes med at lave små hop på stedet, mens andre lande suser forbi.
I Danmark er der brug for, at vi ruster os til fremtiden.
I stedet skal vi målrettet og massivt investere i vores skoler, i uddannelse, i forskning, i mennesker, for kun ved at investere i fremtiden kan vi sikre, at vi også fremover har råd til et velfærdssamfund, der kan tage hånd om de svageste, som kan sikre gode forhold for vores ældre, som kan uddanne vores børn og unge, som kan tage vare på miljøet, og som kan tilbyde sygehuse, der kan give os den behandling, vi har brug for.
Vi står på tværs af partierne over for en udfordring, der er til at tage at føle på, en udfordring, der kræver politisk mod til at træffe de rigtige valg, fordi politik ikke bare er at ville, men også at vælge. Derfor har vi hos Socialdemokraterne læst regeringens finanslovforslag med stor interesse.
Regeringen har lagt sin politik på bordet, og glemt var alle løfterne.
Finansministerens forslag til finanslov viser desværre en regering, som tænker mere på forsider end på fremtiden, mere på meningsmålinger end på mennesker, for når man lægger alle regeringens fine ord og farvestrålende plancher til side og i stedet kigger på de nøgne tal, står man tilbage med et klart billede af en regering, som siger ét, men som gør noget andet.
Vi oplever en regering, som lovede at gøre mere for miljøet, men i stedet fortsætter med at skære så dybt, at den nye miljøminister dårligt har nået at sætte sig i stolen, før hun truer med at gå af, hvis kursen ikke ændres.
Man forstår hende kun alt for godt.
Vi ser en regering, som lovede en børnepakke til børnefamilierne, men da det kom til stykket, havde finansministeren ikke tænkt sig at bruge flere penge på børnene og deres forældre.
Tværtimod skal der skæres yderligere i børnechecken, alt imens prisen på en plads i vuggestuen eller i børnehaven kan fortsætte med at stige.
Vi ser en regering, som lovede at ville gøre mere for folkeskolen, men som med sit forslag kun giver halvdelen tilbage af det, der allerede er sparet på folkeskolen i den tid, regeringen har siddet.
Vi ser en regering, som år efter år har lovet at bringe flere i arbejde
, men som samtidig ser alt for passivt ser på, at der i dag er 31.000 flere arbejdsløse, end da hr. Anders Fogh Rasmussen satte sig i statsministerstolen.
Kort sagt: Vi oplever en regering, som løber fra løfterne, men som i et valgår forsøger at camouflere flere og flere nedskæringer bag pæne ord om, at alt nok skal blive bedre til næste år.
Vi ser endda en finansminister, som tildeler sig selv en guldmedalje for regeringens indsats.
Desværre har finansministeren glemt at fortælle, at hans medalje også har en bagside, som kommer tydeligt frem, når man spørger til, hvad regeringen egentlig vil gøre for at bringe Danmark sikkert ind i fremtiden, eller hvorfor regeringen er 100 mia. kr. bagud med gældsafdragelsen - et tal, der svarer til, at hver dansker under 18 år får en negativ børneopsparing på 100.000 kr i gave fra regeringen.
Der bliver så underligt stille, og svarene blæser i vinden, for i regeringens forslag til finanslov er der mere spind end indhold, mere symbolpolitik end handling, lappeløsninger frem for visioner.
Vi savner nye ideer, nye målsætninger og nye strategier for, hvordan vi skal møde fremtidens udfordringer.
Det eneste, vi oplever, er en finansminister, der optimistisk slår ud med hånden og siger: Der kommer over 20.000 flere i arbejde til næste år.
Vi håber naturligvis alle, at arbejdsløsheden falder så hurtigt som muligt, men langt de fleste økonomer tvivler på, at regeringen med sin nuværende indsats kan leve op til sine egne løfter.
Det er kort sagt ikke den regering, Danmark har brug for.
Danmark har brug for en klar kurs i en urolig tid og en urolig verden, Danmark har brug for, at vi vælger fremtiden og mulighederne, Danmark har brug for visioner, der rækker videre end til næste valgdato, og derfor vil jeg gerne fortælle, hvad der er Socialdemokraternes bud på fremtiden.
For os er det afgørende vigtigt, at der investeres i fremtiden og i både den nuværende og de kommende generationer.
Det handler for os at se om tre overordnede værdier.
For det første skal det samfund, vi giver videre til den næste generation, være bæredygtigt.
Vi skal ikke overlade vore børn et hus med huller i taget og tæring i fundamentet, og derfor er det helt afgørende vigtigt, at vi igen får bragt arbejdsløsheden ned og får både de unge og de lidt ældre ind på arbejdsmarkedet. Alt for mange, der brænder for at gøre en indsats, får i dag at vide, at der desværre hverken er plads til eller brug for dem, og den kurs har vi hverken menneskeligt eller økonomisk råd til at fortsætte.
Der skal rettes op på den afvikling af miljøet, vi er vidner til.
Det kræver bl.a., at vi sikrer vores natur og drikkevand, og at vi styrker den miljøforskning, som er helt nødvendig, hvis vi skal kombinere et godt miljø med økonomisk vækst.
For det andet skal vi give vore børn den bedst mulige start i livet.
Et trygt og dejligt børneliv som et solidt afsæt for næste generation er vores fælles ansvar, og derfor skal priserne på daginstitutioner sættes ned.
Vi vil give familierne reel frihed til at få både økonomien og hverdagen til at hænge sammen, og derfor vil vi styrke folkeskolen og ungdomsuddannelserne.
Folkeskolen er bedre, end nogle vil gøre den til, men målet må jo være intet mindre end verdens bedste folkeskole, og det kræver prioritering.
For det tredje skal vi værne om et samfund, der er samfund både af navn og af gavn.
Det betyder bl.a., at vi skal møde vore ældre med respekt og omsorg, og vi ønsker et samfund, som passer godt på de ældre, som gennem et langt liv har passet så godt på os.
Men ét er at have visioner, noget andet er et leve op til ordene.
I Socialdemokratiet brænder vi efter at få lov til at levere både varen og værdierne, og vi har udmøntet vores vision i syv overordnede forslag, som vi har valgt at kalde »Syv skridt mod et bedre Danmark«.
Vi vil fremrykke investeringer, forbedre uddannelsen og komme med en række konkrete tiltag til at give de nyuddannede en bedre chance, udnytte erfaringerne hos de modne medarbejdere, der i dag alt for hurtigt bliver kørt ud på vigesporet, og bringe flere etniske grupper ind på arbejdsmarkedet.
Vi vil også sikre en reel indsats for miljøet.
Derfor vil vi bruge 350 mio. kr. på at sikre vort drikkevand, beskytte os mod farlige kemikalier og tage vare på den natur, som vi altså kun har til låns.
Vi vil skabe uddannelsesmuligheder i Danmark, der er blandt de bedste i verden, og vi vil investere langt mere i forskning og udvikling.
I alt vil vi i 2005 bruge 2 mia. kr. mere på uddannelse og forskning, og vi vil samtidig skabe en god og tidssvarende folkeskole til vore børn og sikre, at alle får en ungdomsuddannelse.
på 600 mio. kr. allerede til næste år
Vi ønsker at løfte kvaliteten af de pasningsordninger, som vores børn lever i, vi vil lægge et loft på 1.000 kr. over betalingen, og vi skal have en ældrepleje, der bygger på omsorg og respekt.
For 200 mio. kr. ekstra vil vi passe bedre på vore ældre.
Endelig foreslår vi et sundhedsvæsen, der får
bedre mulighed for at give den bedste behandling, pleje og omsorg til bl.a. de ældre og svage patienter.
Investeringer i børn, ældre, miljø, sygehuse, folkeskole, uddannelse og forskning koster naturligvis nogle penge, og det lægger vi ikke skjul på.
Samtidig har vi gjort det klart, at vi mener, at den nuværende regerings skattestop er med til at udhule vores velfærdssamfund i stedet for at fremtidssikre det.
Derfor har vi i fællesskab med Det Radikale Venstre præsenteret et skatteloft, som betyder, at danske familier og boligejere kan sove roligt om natten, alt imens de også i fremtiden kan nyde godt af et ordentligt velfærdssamfund om dagen. Helt konkret betyder det, at Socialdemokraterne og Det Radikale Venstre er enige om, at lavere skat på arbejde og et loft over reguleringen af boligskatter, afgifter og brugerbetaling skal sikre, at der i den kommende valgperiode ikke sker nogen forhøjelse af skatte- og afgiftstrykket på de danske familiers budget. Også på den måde vil Socialdemokraterne sikre fremtiden.
Politik er bl.a. at vælge, og med finansloven skal vi vælge i fællesskab.
Socialdemokraterne har fremlagt et detaljeret, visionært og økonomisk ansvarligt bud på både nutidens og fremtidens udfordringer.
Ingen partier har imidlertid patent på de gode ideer, og vi vil på den baggrund se frem til at gå i drøftelser med regeringen og Folketingets øvrige partier.
Ingen skal være i tvivl om, at Socialdemokraterne er i arbejdstøjet, og ingen skal være i tvivl om, at vi er parate til at investere i mennesker, og at vi er parate til at investere i en fælles fremtid.